K. Tóthová, poslankyňa: (2007-06-19):
Ste síce poslancom, ale nemáte privilégiá takto jednať, s takouto aroganciou a nadnesenosťou, s ktorou aj s inými jednáte, a ja som pre svoju osobu urobila už taký záver, že do žiadnej relácie ani diskusie s vami nechodím a odmietam chodiť. (Potlesk.) Je mi ľúto, že pre vás komisia je asociáciou, jedenie chlebíčkov, ktoré zrejme vás inšpirujú zúčastňovať sa komisií. A chcem povedať, že komisia pre ústavu nebola len na imunitu zriadená, ale že takýto orgán demokratické, parlamentné demokracie majú a často sú to komisie, ktoré sú trvalé a permanentne pracujú a rozoberajú jednotlivé problémy ústavy a po druhom stretnutí dozaista všetci, nielen opoziční poslanci, ale aj široká verejnosť sa dozvie, ktoré okruhy príslušní členovia tejto parlamentnej komisie vidia ako otvorené otázky, ktoré treba riešiť. A hovorím, že medzi nimi je aj otázka imunity. Pokiaľ ste hovorili, pán poslanec Lipšic, vo svojom úvodnom slove, že dnes, v minulosti bol argument, že imunita chráni opozíciu a dnes opozícia prichádza s návrhom na zrušenie, resp. zúženie imunity, tak chcem povedať, že ústava sa nerobí pre dnes ani pre naše volebné obdobie, ani pre budúcu opozíciu, ale pre všetky ďalšie opozície, ktoré v zmysle, a prešla som na základe analýzy, ktorá nám bola podaná, takmer všetky štáty Európy, všetky majú imunitu, ktorá v dosť širokej miere chráni výkon poslaneckého mandátu, resp. slobodu a funkčnosť parlamentu ako najvyššieho orgánu štátnej moci v právnom štáte. Preto niektoré vaše a tu znejúce argumenty, že dnes sme my v opozícii a my ako opozícia to navrhujeme a chceme zúžiť, takto sa nedá diskutovať. Treba diskutovať o podstate imunity, jej spoločenského, historického poslania a poslania pre budúce rozvinutie právneho štátu. To je podstata. Ďalej by som chcela povedať, že v západnej Európe mnohé štáty majú ešte oveľa širší rozsah imunity. A pokiaľ pozrieme na imunitu európskych poslancov, ktorá bola formulovaná v príslušnom protokole o imunitách a výsadách poslancov Európskeho parlamentu, tak tam má imunitu európsky poslanec v súvislosti s celým výkonom jeho politickej činnosti. Teda ak sa vyjadruje aj v širších súvislostiach na tlačovkách, vo verejnosti a tlmočí prácu v parlamente a svoje názory, ktoré k tejto práci má, politické názory, má imunitu. Dokonca tejto imunity sa nemôže ani vzdať. Chcela by som povedať niekoľko slov k otázke nerešpektovania trestnoprávnej imunity a nepotrebnosti trestnoprávnej imunity. Vážení, od chvíle, keď v Českej republike nedôsledne rešpektovali trestnoprávnu imunitu a určitého nemenovaného poslanca na niekoľko dní vzali do väzby a po niekoľkých krátkych dňoch uviedli, že pardon, nie je dôvod na väzbu, v čase, keď sa malo hlasovať o voľbe prezidenta a bolo všeobecne známe, že táto voľba stojí plus-mínus na jednom hlase poslanca, a presne ten mínus jeden hlas zavážil, odvtedy som hlboko presvedčená, že poslanci každého parlamentu musia mať aj trestnoprávnu imunitu. Je to môj názor a nebojím sa ho otvorene povedať. Nebojím sa otvorene povedať ani skutočnosť, že nie som za zúženie existujúcej súčasne platnej imunity, a nebojím sa otvorene povedať a nepotrebujem k tomu žiadne výhovorky, ale pretože mám pre to pádne argumenty a otvorene hovorím, nebudem hlasovať za predložený návrh ústavného zákona o zúžení imunity. Budem považovať túto otázku aj naďalej za súčasť celkových diskusií o ústave ako o celku a vývojových tendenciách slovenskej ústavy ako základného dokumentu právneho štátu, ktorý chceme na Slovensku prehlbovať. Ďakujem za pozornosť. (Potlesk.)